Birthe Skaarup (DF), 2006-04-04:
Dansk Folkeparti har gentagne gange påpeget problemer med rengøringsstandarden på de danske sygehuse.
Nu genfremsætter Socialdemokratiet så et tidligere forslag, der pålægger regeringen inden den 1. maj 2006 at fremsætte lovforslag om indførelse af ensartede regler for hygiejnestandarder.
Vi er enige om, at de danske sygehuse kan gøre det meget bedre, i hvert fald når vi taler om hygiejnen, netop fordi så mange patienter, der er indlagt på sygehus, får forlænget deres sygehusophold, fordi de bliver ramt af en sygehusinfektion.
Det er uholdbart, og det skal der naturligvis gøres noget ved ud over det, som allerede er igangsat.
I forbindelse med Dansk Folkepartis forslag om en smileyordning indgik vi en aftale med reFttmo070.fm Page 5376
Monday, May 29, 2006 9:56 AM
geringen om, at der skulle ske et udbud af en kvalitetsmodel, således at hver enkelt sygehusafdeling skulle måles ikke alene på rengøringsstandarden, men også på andre målbare områder.
Det er bl.a. patientsikkerhed, medicinering, klinisk kvalitet, antallet af reoperationer, håndtering af udstyr og så naturligvis rengøringsstandarder og madkvalitet.
Det er i sagens natur ikke alene rengøring, der er hovedårsagen til antallet af ekstra indlæggelsesdage for den enkelte patient.
Det er også sammenhængen med de andre problemer, som jeg lige har nævnt.
Men for at vende tilbage til status for den sidste opdatering, vi har fået, så er den, at den udbudte kvalitetsmodel skal være i gang i år, således at alle offentlige sygehuse skal være omfattet af en evaluerings- og akkrediteringsproces inden udgangen af året.
Vi venter på den og forventer selvfølgelig, at den model, der bliver fremlagt, i bund og grund handler om at minimere antallet af ekstra sengedage og give patienterne optimal behandling, når de er indlagt.
Men som det tidligere har været sagt, indebærer det også, at det sundhedsfaglige personale skal involveres, at de griber i egen barm og husker på det, der er så væsentligt, nemlig håndhygiejnen.
Ministeren nævnte den også i sit indlæg.
Men en anden ting er, at den enkelte patient også bør informeres om, hvor stor betydning det har, at man også holder hygiejnen i top, når man er indlagt, netop fordi håndhygiejne betyder utrolig meget.
Disse rutiner bør indarbejdes, det er simpel, elementær adfærd.
Men også antibiotika er vigtig, at der ikke udvikles multiresistente bakterier.
Der skal være åbenhed og gennemsigtighed i systemet til gavn for patienterne, så de selvfølgelig ikke påføres forringelser i deres hverdag.
Vi vil selvfølgelig hellere bruge pengene til at helbrede patienterne end det modsatte.
Nu er det et faktum, at vi skal have en model, hvor der indgår andre parametre end den gængse danske kvalitetsmodel, en model, som allerede bruges mange steder i det danske sygehusvæsen.
Selv om vi har set, at den gode medicinske afdeling også har fokuseret på kvalitetsdata, og at de kliniske databaser er blevet meget mere effektive, så mangler vi det endelige gennembrud, der kan give det markante løft, som efter vores vurdering er nødvendig, nemlig en landsdækkende kontrol med kvalitetsforbedringer til følge, som kommer til at virke på de enkelte sygehuse, og hvor hovedsigtet samtidig er, at hver enkelt sygehusafdeling bliver målt på den kvalitet, den giver patienten.
Vi har lavet forlig med regeringen om det her, og vi forventer os meget af den kvalitetsmodel, der kommer med mange, mange andre ting end lige sygehushygiejnen.
På den baggrund kan vi heller ikke denne gang støtte forslaget fra Socialdemokratiet.